Kim Edberg Andersen (NB), 2023-05-26:
Tak for det, formand.
Tak til SF for et godt forslag, som Nye Borgerlige kommer til at støtte.
I dag står jeg for gang nr. 100 heroppe og skal lige nu holde en ordførertale, så jeg skal op og have kage og fejre det lige om lidt, så det har været med stor længsel.
Jeg er glad for, at det er i det udvalg her, for det udvalg her, til trods for at jeg køber fuldstændig ind på, at beslutningsforslaget bliver stemt ned, er et af de udvalg, hvor jeg simpelt hen kan mærke, at vi alle sammen faktisk vil det rigtige sted hen.
Så er spørgsmålet, hvordan vi kommer derhen.
Jeg har så også fået at vide, at det er en ny rekord, så jeg troede, at flagene var oppe på grund af det.
Vi er jo et faktabaseret parti, så er der nogen, der, som formanden ville sige, gør indsigelse mod det, kan de skrive en mail, men ellers anser vi det for vedtaget.
I forhold til forslaget vil jeg sige, at jeg tror, at intentionen er den rigtige.
Jeg tror ikke, det løser noget, for jeg tror, vi skal kigge et andet sted hen, men i Nye Borgerlige kommer vi til at støtte det, for jeg er bange for, at den løsning, som jeg tror der skal til, ikke bliver vedtaget, og derfor er det vigtigt, at vi i hvert fald giver dem et fripas på 2 år, når man skifter, så man har tid, efter man er flyttet til en kommune, til at fokusere på først på at flytte ind og falde til og så derefter forholde sig til serviceniveauet i kommunen.
Jeg tror, vi skal kigge et andet sted hen, for ministeren har også ret i i forhold til det med kommunal selvbestemmelse, at det skal vi også passe på med at blande os i, så måske skal vi kigge et andet sted hen.
Måske er det, fordi vi har delt nogle områder ud til kommunerne, hvor nogle kommuner vil kunne løfte dem – København, Aalborg og Aarhus er store kommuner.
Jeg kommer fra en lillebitte kommune, hvor ganske få mennesker med handicap kan vælte et budget fuldstændig, og derfor bliver kommunen jo nødt til at tænke i kroner og øre i stedet for serviceniveau.
Man kassetænker, man bliver tvunget ud i det, og det er jo ikke kommunernes skyld, det er ikke sagsbehandlernes skyld, det er bare virkeligheden, det er sandheden ude i en kommunal forvaltning i nogle kommuner.
Så måske skal vi lige om lidt løfte det her op og så sige, at der simpelt hen er nogle områder, som vi bliver nødt til at lægge op statsligt for at sikre, at alle handicappede i alle kommuner får et ordentligt serviceniveau.
Og så løser vi også det her problem med, at man ikke skal være bekymret for, om man mister sine ydelser, fordi man lige pludselig flytter til en ny kommune og derved også de facto, som vi giver ordføreren ret i, bliver stavnsbundet, og det er ikke i orden – det er ikke i orden.
Det er mennesker, der i forvejen har rigeligt på deres tallerken at tænke over, og det kunne vi jo ændre her i Folketingssalen, altså om det var et område, som skulle fjernes fra det kommunale selvstyre og så komme ind under regionen eller allerhelst ind under Folketinget.
Vi tror ikke, det er løsningen, men lidt har også ret, og jeg tror i hvert fald, det her er lidt på den rigtige vej.
Så håber vi, vi får det samme på ældreområdet, når de ældre flytter kommune og mister deres rollator, eller hvad det kan være, for den skal de aflevere, når de flytter fra den ene kommune.
Det er, som om de bliver magisk raske på Kombardo-turen til Nordjylland.
Så der er nogle ting, og det ved vi godt, og det er nok bare et spørgsmål om, at vi skal have lavet reglerne bedre helt generelt, og det skal vi gøre på tværs af Folketinget, og så må den til enhver tid siddende regering for min skyld tage al den ære for det, de vil efterfølgende.
Det betyder ikke noget for mig, hvis navn der står på sedlen, bare det er den rigtige løsning.
Vi takker for forslaget og kommer til at støtte det.